- asigurarea unui serviciu de asistență de către Comisie și a unei platforme de colaborare online pentru inițiativa cetățenească europeană prin care organizatorilor să le fie oferite un forum de discuții, sfaturi și sprijin;

- crearea și exploatarea de către Comisie a unui sistem centralizat de colectare online;

- simplificarea cerințelor referitoare la datele solicitate semnatarilor și posibilitatea ca toți cetățenii UE să sprijine o inițiativă pe baza cetățeniei lor;

- stabilirea vârstei minime a semnatarilor la 16 ani;

- crearea posibilității ca organizatorii să aleagă data începerii campaniei de colectare a semnăturilor;

- crearea posibilității ca semnatarii să fie informați prin e-mail.

Unele sugestii nu au fost reținute, fie pentru că au fost considerate mai puțin eficace sau mai puțin eficiente decât altele, fie pentru că nu ar fi fost posibile din punct de vedere juridic. Explicații detaliate sunt furnizate în documentul de lucru al serviciilor Comisiei care însoțește propunerea.

· Obținerea și utilizarea expertizei

Comisia s-a bazat pe o serie de contribuții externe.

O serie de recomandări din partea altor instituții și organe ale UE, în special Rezoluția Parlamentului European referitoare la inițiativa cetățenească europeană, precum și câteva studii specifice au furnizat elemente utile în procesul de revizuire.

Comisia a lansat patru studii specializate privind punerea în aplicare a inițiativei cetățenești europene:

- „Assessment of ICT impacts of the Regulation (EU) No 211/2011 of the European Parliament and of the Council of 16 February 2011 on the citizens’ initiative” [Evaluarea impactului Regulamentului (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească];

- „Study on the use of Electronic Identification (eID)

for the European Citizens’ Initiative” [Studiu privind utilizarea identificării electronice (eID) pentru inițiativa cetățenească europeană];

- „Study on data requirements for the European Citizens’ Initiative” (Studiu privind cerințele referitoare la datele solicitate pentru inițiativa cetățenească europeană);

- „Study on online collection systems and technical specification pursuant to Regulation (EU) No 211/2011 and Commission Implementing Regulation (EU) No 1179/2011” [Studiu privind sistemele de colectare online și specificațiile tehnice în conformitate cu Regulamentul (UE) nr. 211/2011 și cu Regulamentul de punere în aplicare (UE) nr. 1179/2011 al Comisiei].

În plus, o serie de alte studii au furnizat elemente utile în procesul de revizuire. Aceste studii sunt incluse în anexa 1 la documentul de lucru al serviciilor Comisiei care însoțește propunerea.

Revizuirea Regulamentului privind inițiativa cetățenească europeană a fost discutată și în cadrul grupului de experți privind inițiativa cetățenească, cu participarea unor reprezentanți ai autorităților naționale din statele membre, acesta oferind, de asemenea, contribuții la procesul de revizuire, inclusiv, în special, contribuții specifice prezentate de mai multe delegații.

· Evaluarea impactului

Având în vedere caracterul său instituțional, revizuirea Regulamentului (UE) nr. 211/2011 nu are niciun impact direct și semnificativ asupra economiei, a societății sau a mediului, nefiind astfel considerată necesară o evaluare a impactului. Cu toate acestea, se poate preconiza că măsurile tehnice și practice de simplificare a inițiativei cetățenești europene vor reduce sarcinile administrative, atât pentru organizatori, cât și pentru statele membre. Diferitele opțiuni pentru îmbunătățirea inițiativei cetățenești europene au fost evaluate în documentul de lucru al serviciilor Comisiei care însoțește propunerea, precum și într-o serie de studii specifice privind punerea în aplicare a inițiativei cetățenești europene.

· Adecvarea reglementărilor și simplificarea